SKRIFTLIG FORESPØRGSEL E-0112/03

af Torben Lund (PSE) til Kommissionen

(28. januar 2003)

Om: Opretholdelse af forbud mod det giftige stof arsen

Det fremgår af den danske dagspresse den 13. januar 2003, at Kommissionen netop har vedtaget nye regler om træbeskyttelse, og at det vil medføre en svækkelse af det danske forbud mod arsen.

Arsen bruges til at behandle træ, der bl.a. anvendes ved opførsel af broer, huse, særlige hegn samt el- og telemaster. Problemet er blot, at stoffet skader både naturen og arbejdsmiljøet, hvilket også er begrundelsen for de danske restriktive regler.

Derfor bedes Kommissionen redegøre for den videnskabelige baggrund for de nye regler, særligt med henblik på arsen, samt redegøre for mulige substituerbare og mindre miljø- og arbejdsmiljøbelastende stoffer til arsen. Hvad vil reglerne betyde for de danske regler og muligheden for at opretholde forbudet? Og hvilke arbejds- og miljømæssige skader forventer Kommissionen, at en tilladelse af anvendelsen af stoffet arsen vil medføre i Danmark såvel som i EU?

Svar afgivet på Kommissionens vegne af Erkki Liikanen

(5. marts 2003)

I en vurdering af risikoen ved brug af arsen til træbeskyttelse, som Kommissionen har fået foretaget, er der blevet påvist en række risici, som anses for uacceptable. Det drejer sig blandt andet om risikoen for børns sundhed ved brug af arsenbehandlet træ i udstyr på legepladser og risikoen for menneskers sundhed generelt ved bortskaffelse af arsenbehandlet træ. Risikoen i forbindelse med bortskaffelse opstår hovedsagelig ved private husholdningers afbrænding af træaffald behandlet med arsen. Der blev også påvist en uacceptabel risiko i forbindelse med indvirkning på organismer, der lever i vandmiljøet i visse havvandsområder. Den Videnskabelige Komité for Toksicitet, Økotoksicitet og Miljø har evalueret denne risikovurdering og konkluderet, at den omfatter de vigtigste risici(1). Den Videnskabelige Komité mente endvidere, at det i lyset af en yderst mangelfuld viden om arsenbehandlet træ på deponeringspladser ville være tilrådeligt at udvise forsigtighed og begrænse anvendelsen af arsenbaseret træbeskyttelse til situationer, hvor det er absolut nødvendigt.

På baggrund af denne risikovurdering er det ved Kommissionens direktiv 2003/2/EF af 6. januar 2003 om begrænsning af markedsføring og anvendelse af arsen(2) blevet forbudt at anvende arsenbehandlet træ til forbrugsformål (f.eks. til hegn og som konstruktionstræ). Hvad angår industriel og erhvervsmæssig brug tillader direktivet anvendelse af en vis type arsenholdige præparater til behandling af træ til visse formål, forudsat at træets holdbarhed er nødvendig for menneskers eller kvægs sikkerhed, og at det er usandsynligt, at den almene befolkning kommer i hudkontakt hermed i dets brugslevetid, og at affaldet behandles som farligt af en virksomhed, som er godkendt til dette.

Hvad angår alternative stoffer, indkom der over 150 svar på en offentlig høring på nettet om udkastet til det nye direktiv, som blev foretaget som led i Kommissionens strategi om bedre lovgivning. Det fremgik af disse svar, at nogle personer mener, at der findes en række alternativer på markedet, herunder adskillige stoffer baseret på kobber, bor og et organisk aktivt stof til mange forskellige anvendelser. Der er imidlertid endnu ikke passende alternativer for enhver anvendelse, f.eks. for træ, der er i permanent kontakt med vand. Derfor tillader direktivet arsenbehandlet træ til visse anvendelser.

Kommissionen er af den opfattelse, at dette direktiv i betydelig grad vil forbedre beskyttelsen af forbrugernes sundhed og EU's miljø generelt. Endvidere mener Kommissionen, at direktivet kan anses for at være i overensstemmelse med proportionalitetsprincippet, da det tillader visse anvendelser som nævnt ovenfor, for så vidt risiciene kan kontrolleres på passende måde. Det skal bemærkes, at fra 2004 vil de tilfælde, hvor arsenbaserede træbeskyttelsesmidler stadig anvendes, blive evalueret inden for rammerne af direktiv 98/8/EF(3), hvilket kan føre til yderligere begrænsninger.

I henhold til artikel 2 i direktiv 2003/2/EF skal medlemsstaterne senest den 30. juni 2003 vedtage og offentliggøre de nødvendige bestemmelser for at efterkomme direktivet og senest den 30. juni 2004 anvende direktivets bestemmelser. Kommissionen er klar over, at der er et generelt forbud mod import, salg og anvendelse af arsenbehandlet træ i Danmark(4). Hvis Danmark ønsker at opretholde disse strengere nationale bestemmelser, skal det give Kommissionen meddelelse herom i overensstemmelse med EF-traktatens artikel 95, stk. 4. Kommissionen vil derefter foretage en vurdering af, om de pågældende bestemmelser opfylder de i EF-traktatens artikel 95, stk. 4 og 6, fastsatte kriterier.

(1) Yderligere oplysninger herom på følgende adresse: http://europa.eu.int/comm/food/fs/sc/sct/out18_en.html.

(2) EFT L 4 af 9.1.2003.

(3) Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter, EFT L 123 af 24.4.1998.

(4) Notifikation 96/0242/Dk.